Z A P I S N I K
 
7. sjednice Vijeća Mjesnog odbora Mlinovi,
održane u četvrtak 23. prosinca 2021.
u MO Mlinovi, Jahorinska 5,
s početkom u 18.00 sati 
i nastavak sjednice u srijedu 29. prosinca 2021. 
s početkom u 18.00 sati
 

Nazočni  članovi Vijeća u četvrtak 23. prosinca 2021:
Sendi Numan, predsjednik Vijeća
Silva Vresk, potpredsjednica Vijeća
Gordan Vergles, član Vijeća
Marko Erdeljac, član Vijeća
 
Sjednicu vodi Sendi Numan, predsjednik Vijeća
Zapisnik – Silva Vresk, potpredsjednica Vijeća
 
Nazočni  članovi Vijeća u srijedu 29. prosinca 2021:
Sendi Numan, predsjednik Vijeća
Silva Vresk, potpredsjednica Vijeća
Zlatko Domljan, član Vijeća
Gordan Vergles, član Vijeća
Marko Erdeljac, član Vijeća
 
Sjednicu vodi Sendi Numan, predsjednik Vijeća
Zapisnik – Silva Vresk, potpredsjednica Vijeća


             Predsjednik Vijeća MO Mlinovi konstatira da je na sjednici u četvrtak 23. prosinca 2021. godine 
prisutno 4 od 5 članova Vijeća, a na nastavku sjednice u srijedu 29. prosinca 2021. godine 5 od 5 članova.
             Predsjednik Vijeća MO Mlinovi daje na glasanje zapisnik sa 6. sjednice koji je jednoglasno prihvaćen.
             Predsjednik Vijeća MO Mlinovi daje na glasanje predloženi dnevni red 7. sjednice koji je jednoglasno prihvaćen.  
             Sjednica se održava u sobi za dežurstva sukladno preporukama Nacionalnog stožera.  

 
DNEVNI RED:
 
1. Tekuća problematika
2. Zahtjevi za korištenje prostora
3. Pitanja, prijedlozi i obavijesti

1) Tekuća problematika (četvrtak 23. prosinca 2021.)
Predsjednik Sendi Numan izvještava nazočne o kratkom izvještaju po aktualnim temama vezano uz zahtjeve i zaključke sa sjednica VMO Mlinovi, koje je dostavio Goran Rogić iz Gradske četvrti Podsljeme:
1.1.Prenamjena projekta sanacije Snježničkih stuba
„Nakon Zaključka VMO Mlinovi da se obustavlja ovakva sanacija Snježničkih stuba, VGČ Podsljeme pokrenut će zahtjev za izradom novog projekta, koji će uključivati i potreban otkup privatnog zemljišta za formiranje ceste. Navedeni projekt će svakako uključivati i Gradski ured za imovinsko-pravne odnose, koji će morati ići u proces otkupa zemljišta, kroz postupak pregovaranja sa privatnim vlasnikom/vlasnicima. Navedeni projekti ne traju kratko, dosta su kompleksni tako da Vijeće mora biti strpljivo u vezi same realizacije“.
 
1.2.Pridruživanje okretišta Mihaljevac Gradskoj četvrti Podsljeme
„Vijeće Gradske četvrti Podsljeme u više je navrata tražilo od Vijeća Gradske četvrti Gornji grad – Medveščak da se okretište Mihaljevac prepusti GČ Podsljeme. Svaki put smo dobili odbijenicu od GČ Gornji grad – Medveščak. Tako je  i u ovom mandatu, na 2. sjednici VGČ Podsljeme, održanoj 13. srpnja 2021. donesen Zaključak o inicijativi za pripajanje okretišta Mihaljevac našoj gradskoj četvrti, ali opet je od strane Gradske četvrti Gornji grad – Medveščak pristigla odbijenica na naš zahtjev. Bez obostranog dogovora, ne može se pokrenuti procedura za izmjenu teritorijalnih granica Gradskih četvrti i Mjesnih odbora na području Grada Zagreba“.
 
1.3.Zaključak o ne spajanju  Štirovničke i Zavižanske ulice
„Kao i svake godine, na zahtjev VMO Mlinovi šaljemo  dopis Gradskom uredu za prostorno uređenje te Vas obavijestimo po dobivenom odgovoru. Ono što već znamo je da navedenog prijedloga nema u Programu gradnje za 2022.“.
 
1.4.Čišćenje odvodnih kanala na području Mlinova
„Nakon održane zajedničke prezentacije čišćenja slivnika na području MO Mlinovi, ViO je na naš zahtjev izvršio čišćenje slivnika na sljedećim lokacijama: Lovćenska, Durmitorska, Štirovnička, Šumske stube, Razgled, dio ulice Mlinovi. Ukoliko postoje još dodatne lokacije na kojima su zaštopani slivnici, iste treba dojaviti da se može zatražiti interventno čišćenje i odštopavanje“.
 
1.5.Čišćenje stepenica na području MO Mlinovi
„Za vrijeme trajanja zimskih uvjeta javne stepenice posipaju se solju i održavaju sukladno zimskim uvjetima. Kada završe zimski uvjeti, potrebno je da MO obiđe sve stube te dojavi ukoliko postoje lokacije na kojima su potrebne hitne mjere“.
 
1.6.Zahtjev za zatvaranje za promet spojne ceste između Lovćenske i Jahorinske
„Zahtjev je poslan Sektoru za promet. Prema usmenoj informaciji isto nije moguće budući da na toj ulici postoje legalni kolni prilazi, što onemogućuje zatvaranje ulice za promet. Ali čekamo još službeno očitovanje“.
 
1.7.Most preko potoka kod lokacije Mlinovi 84
„Projekt je izrađen od strane Sektora za ceste, ishođena suglasnost Hrvatskih voda te je uvršten u Program gradnje za 2022. i očekuje se realizacija tokom iduće godine. Zahtjev za proširenjem parkirališta nad korito potoka poslali smo Sektoru za ceste još prošlu zimu, ali vjerojatno zbog mjera štednje i realizacije samo nužnih i već započetih projekata, isti nije uvršten u Programe za 2022.“.
 
1.8.Postavljanje spomenika poginulim braniteljima na području MO Mlinovi
„Projektna dokumentacija kao i gradnja samog spomenika bila je osigurana u Planu komunalnih aktivnosti GČ Podsljeme za ovu godinu.  Odlukom gradonačelnika, stopirane su sve akcije koje nisu hitne i ne tiču se komunalne infrastrukture, a sve u sklopu mjera štednje. Gradnju spomenika Vijeće planira uvrstiti ponovo u Plan komunalnih aktivnosti za 2022. godinu“.

1.9.Bitorajska ulica
„Izrađeno je idejno rješenje i dostavljeno predsjedniku MO Mlinovi na uvid. Na temelju istog, poslan je zahtjev za ishođenje lokacijske dozvole, u sklopu koje će se rješavati imovinsko-pravni odnosi“.

Predsjednik Sendi Numan pojašnjava da je idejno rješenje poslao na njezin zahtjev gđi Aniti Dolčić koja ga je proslijedila inženjeru (iz kvarta) koji ima par zamjerki koje će poslati Gradskoj Četvrti i tražiti izmjene. Projekt je već mogao biti realiziran ali je stopiran jer su stanovnici Bitorajske ulice tražili da se paralelno riješi i izlaz na Lovćensku ulicu. Predmet se nalazi u Hrvatskim cestama radi dobivanja lokacijske dozvole, nakon čega će se ići u nagodbu s vlasnikom i otkup zemljišta. Navodno postoji potpisani dokument iz kojeg je vidljivo da je vlasnik suglasan (iz 1998. godine) a koji je u međuvremenu zagubljen. Predsjednik Vijeća planira organizirati sastanak u Gradskoj Četvrti kako bi se pojasnile činjenice i detalji oko sporne dokumentacije i požurio rješavanje.

1.10.Preimenovanje Šumskih stuba u Stube Ivana Buljata
„Zaključak VMO Mlinovi poslan je još prošlom sazivu Gradske Skupštine – Odboru za imenovanje ulica i trgova. Kako navedeni odbor nije postupio po navedenom predmetu, ponovljeni zahtjev poslan je novom sazivu navedenog Odbora Gradske Skupštine. Čim dobijemo neku povratnu informaciju, o istoj ćemo Vas obavijestiti, kao i svaki put do sad“.

Predsjednik Sendi Numan izvještava nazočne da je prema dobivenoj informaciji izrada prometne studije za Mlinove u planu za 2022. godinu a njezina realizacija ovisi da li će biti financijskih sredstava, kao i postavljanje nove oglasne ploče ispred zgrade mjesne samouprave (drvena oglasna ploča kao ona ispred Spara).

Predsjednik Sendi Numan zatražio je da se obreže zelenilo oko zgrade mjesne samouprave, Jahorinska 5.

Predsjednik Sendi Numan izvještava nazočne da mu se obratio g. Matić i g. Paraček, Mlinovi 94 a i 94 b (kuća na vrhu stepenica) sa više zahtjeva i prijedloga (09.12.2021. došli u vrijeme dežurstva):
- zahtjevom da VMO Mlinovi pomogne u rješavanju problema vezanog uz odvoza smeća (3 kante) koje se sada nalaze na glavnoj cesti. Njegov je prijedlog da se škarpa od susjeda  (koja je na susjedovom zemljištu) sruši i da se malo uvuće u susjedovo dvorište kako bi mogao tu ostavljati svoje kante (jer sada kante nestanu, a kada će se početi naplaćivati odvoz smeća, svi će moći ubacivati smeće u njegove kante). Predsjednik Sendi Numan je kontaktirao Gradsku Četvrt i planira nakon održavanja sjednice izvijestiti g. Matića da se treba osobno obratiti Čistoći jer se ne radi o javnoj površini,
- zahtjevom da se iscrtaju parkirna mjesta preko puta paba (VMO Mlinovi smatra da je to nepotrebno),
- zahtjevom da se vrati zeleni otok i stavi kontejner za staklo na parkiralište 
VMO Mlinovi nije suglasan s predloženim prijedlogom i nije za vraćanje zelenog otoka i postavljanje kontejnera za staklo. Rješenje kroz podzemne spremnike za smeće moguće je realizirati kod većih rekonstrukcija i zahvata. Građani mogu odlagati smeće i staklo na zato predviđenim mjestima na području Gradske Četvrti. 
-zahtjevom da dobije na uvid atestove za uspornike i tražio da se stavi uspornik ispred njegove kuće. Predsjednik Sendi Numan zatražio od Hrvatskih cesta atestove koje nije dobio. VMO Mlinova smatra da je duž ulice Mlinovi već dovoljan broj uspornika.

Građani koji žive u neposrednoj blizini parkirališta preko puta paba tražili su da se zelenilo obreže i uredi oko parkirnog prostora (u nadležnosti Hrvatskih voda). Predsjednik Sendi Numan rekao je da će iste kontaktirati da se to riješi.

2) Zahtjevi za korištenje prostora (izglasano na nastavku sjednice u srijedu 29. prosinca 2021.)
Nakon provedene rasprave Vijeće MO Mlinovi donosi zaključak:

Usvaja se raspored korištenja prostora MS Mlinovi za razdoblje 01.01. do 30.06.2022. godine za korisnike koji su dostavili zahtjeve za korištenje prostora, i to kako slijedi:

VELIKA DVORANA

1. Karate klub Kaptol, ponedjeljak, utorak, srijeda u terminu 14:00-19:00 sati, četvrtak u terminu 14:00-17:00 sati, petak u terminu 15:00-20:00 sati, subota u terminu 10:00-14:00 sati.
Odobrava se korištenje uredske prostorije za presvlačenje djece svaki dan u vrijeme treninga

2. Sportska udruga „MG“, ponedjeljak i srijeda u terminu 19:00-21:30 sati

3. Hrvatski liječnički Zbor – Sportsko Društvo, ponedjeljak u terminu 21:30-23:00 sata i četvrtak u terminu 19:00-23:00 sata

4. Stolnoteniski klub Mlinovi, utorak u terminu 19:00-23:00 sata, petak u terminu 20:00-22:30 sati, subota u terminu 14:00-18:00 sati

5. Centar Zlatni Lotos, nedjelja u terminu 18:00-21:00 sat

6. Udruga plesnih umjetnika Hrvatske (UPUH) - Suvremeni ples i pokret za odrasle, četvrtak u terminu 17:00-19:00 sati i subotom u terminu 20.00 – 21.30 sati

ČITAONICA

1. Udruga Tutor – Centar za poduku stranih jezika, ponedjeljak i četvrtak u terminu 18:00-20:00 sati 

2. SDP Mlinovi, petak u terminu 18:00-19:30 sati

3. Stranka ZAGREB JE NAŠ, srijeda u terminu 19:30-21:30 sati

4. Hrvatska demokratska zajednica (HDZ) Mlinovi, utorak u terminu 18:00 do 20:00 sati

5. Udruga Zlatni Lotus, petak u terminu 19:30 do 21:30 sati

Zaključak za termine karate kluba Kaptol VMO Mlinovi donijelo je sa 4 glasa za i 1 glas suzdržan (član Vijeća Zlatko Domljan). Zaključak za termine ostalih korisnika VMO Mlinovi donijelo je jednoglasno.    

Navedeni korisnici prostora u zgradi mjesne samouprave u Mlinovima, Jahorinska 5, prema navedenom rasporedu, duži su pridržavati se i primjenjivati preporuke Nacionalnog stožera kao i uvjete korištenja i održavanja prostora.


3) Pitanja, prijedlozi i obavijesti (četvrtak 23. prosinca 2021.)


Vijećnik Marko Erdeljac predlaže postavljanje prometnog znaka u Jahorinskoj ulici s ograničenjem brzine na 20 km na sat.

Predsjednik Sendi Numan predlaže postavljanje prometnog znaka u Lovćenskoj ulici s ograničenjem brzine na 30 km na sat.

Predsjednik Sendi Numan predlaže da se zatraži da se na semaforu kod Kalabarevog vrela, iz smjera Mlinovi prema Šestinama, produži trajanje zelenog svjetla a skrati trajanje zelenog svjetla u smjeru iz Šestina prema Mlinovima čime bi se dobilo na vremenu skretanja automobila bez čekanja u Kalabarevo vrelo iz smjera Mlinovi prema Šestinama. VMO Mlinovi traži da nadležne službe izađu na izvid. 

Predsjednik Sendi Numan upoznaje nazočne o problemu odvoza smeća (komunalnog otpada, papira i plastike). Nezadovoljni građani tražili da se to obavlja u prijepodnevnim satima između 9 i 12 sati a ne u popodnevnim satima kada je najveća prometna gužva koju dodatno pogoršavanju komunalna vozila.

Vijećnik Gordan Vergles skreće pažnju na činjenicu da građani nisu upoznati s informacijom kojim danom je odvoz plastike i postavlja pitanje kako to riješiti. Upozorava da građani odlažu žute vreće s plastikom uz kante za smeće ili komunalne kontejnere i to stoji danima. Potpredsjednica Silva Vresk predlaže da se za početak na oglasnu ploču ispred Spara stavi obavijest s rasporedom odvoza svih vrsta komunalnog otpada (smeća, plastike i papira) po danima za Mlinove.

Potpredsjednica Silva Vresk je postavila pitanje da li je predsjednik Sendi Numan dobio povratnu informaciju u vezi postavljanja rasvjete u Zavižanskoj ulici (dio ulice koji spada u Mlinove) za koje je u više navrata ponavljala pitanje i tražila odgovor (stavljeno i u plan za 2022.). Dogovoreno je da će predsjednik Vijeća Sendi Numan otići pogledati o kojoj lokaciji i zahtjevu se točno radi.

Potpredsjednica Silva Vresk, nadovezuje se na prometnu problematiku Jahorinske ulice i izvještava ostale da je dobila informaciju da je u posljednje vrijeme bilo više slučajeva prebrze vožnje Jahorinskom ulicom pri čemu je u zadnji čas izbjegnuta nesreća. Uputila je g. Kunića da o istome izvijesti i Gradsku četvrt kako bi se rješavanje problematike ubrzalo. 
Obzirom na dobiveno očitovanje pod točkom 1, zahtjev pod 1.6. Zahtjev za zatvaranje za promet spojne ceste između Lovćenske i Jahorinske, VMO Mlinovi donijelo je odluku da će nakon završetka sjednice izaći na lice mjesta zbog dobivene informacije „Prema usmenoj informaciji isto nije moguće budući da na toj ulici postoje legalni kolni prilazi, što onemogućuje zatvaranje ulice za promet“. (VMO Mlinovi izašlo na izvid nakon nastavka sjednice u srijedu 29. prosinca 2021.)
VMO Mlinovi HITNO traži da nadležna služba Grada Zagreba, Sektor za promet izađe na izvid i utvrdi koje je moguće rješenje navedenog prometnog problema u Jahorinskoj ulici a da ono istovremeno bude u skladu sa važećim propisima. Ponavljamo da su u ovom slučaju najugroženija djeca i da se treba što hitnije iznaći rješenje, prije nego se dogodi nesreća. Prilikom izlaska na izvid molimo pozvati i predsjednika Vijeća Sendi Numana.

           
            Prvi dio sjednice u četvrtak 23. prosinca 2021. godine završen je u 19:41 sati.
            Drugi dio sjednice u srijedu 29. prosinca 2021. godine završen je u 18.54 sati.


Klasa: 026-02/21-002/2356
Urbroj: 251-06-11-203-21-2
[bookmark: _GoBack]U Zagrebu, 29. prosinca 2021.


Zapisnik sastavila:
	Silva Vresk, potpredsjednica Vijeća   

                                                                                  
	    


                                                                                                     Predsjednik Vijeća
                                                                                                Mjesnog odbora Mlinovi
                                                                                                       Sandi Numan
